ຝ່າຍຄ້ານໃຫຍ່ຂອງຊີເຣຍ ຖອນໂຕອອກຈາກ ການປະຊຸມນາໆຊາດ (ສະໄລດ໌)
ກຸ່ມ​ SNC ກ່າວ​ວ່າ ຕົນ​ໄດ້​ຕັດສິນ​ໃຈບໍ່​ເຂົ້າ​ຮ່ວມ​ກອງ​ປະຊຸມຂອງ ​ເພື່ອນ​ມິດ​ຂອງ​ຊີ​ເຣຍ ທີ່​ກຸງ​ໂຣມ ​ໃນອາທິດ​ໜ້າ​ນີ້
ກຸ່ມຝ່າຍຄ້ານໃຫຍ່ຂອງຊີເຣຍ ກໍຄືແນວໂຮມປະສົມແຫ່ງຊາດ ຊີເຣຍ ຫລື SNC ໄດ້ຖອນໂຕອອກຈາກກອງປະຊຸມນາໆຊາດ ເພື່ອປະທ້ວງອັນທີ່ເຂົາເຈົ້າເອີ້ນວ່າ “ການບໍ່ເຄື່ອນໄຫວ ທີ່ໜ້າ ອັບອາຍ” ຂອງໂລກ ຕໍ່ອາຊະຍາກໍາທີ່ກໍ່ຂຶ້ນ ຕ້ານປະຊາຊົນຊີ ເຣຍນັ້ນ ກຸ່ມ SNC ກ່າວວ່າ ຕົນໄດ້ຕັດສິນໃຈບໍ່ເຂົ້າຮ່ວມກອງປະຊຸມ ຂອງ ເພື່ອນມິດຂອງຊີເຣຍ ທີ່ກຸງໂຣມ ໃນອາທິດໜ້ານີ້ ແລະ ຍັງຈະບໍ່ຮັບການເຊື້ອເຊີນ ໃຫ້ໄປຮ່ວມກອງປະຊຸມ ທີ່ກຸງມົສກູ ແລະ ວໍຊິງຕັນນໍາ ຢູ່ໃນຖະແຫລງການສະບັບນຶ່ງ ກຸ່ມແນວໂຮມປະສົມຊີເຣຍ ຕິຕຽນອັນທີ່ຮ້ອງວ່າ “ການມິດງຽບຂອງນາໆຊາດ ” ກ່ຽວກັບ ອາຊະຍາກໍາທີ່ມີການກໍ່ຂຶ້ນໃນແຕ່ລະວັນຢູ່ໃນຊີເຣຍນັ້ນ ແລະກ່າວວ່າ ການມິດງຽບດັ່ງ ກ່າວ “ເທົ່າກັບເປັນການປະກອບສ່ວນ ໃນການສັງຫານທີ່ດໍາເນີນມາເປັນເວລາສອງປີ ” ຄໍາຖະແຫລງໄດ້ໂຈມຕີຣັດເຊຍ ໂດຍສະເພາະ ທີ່ໄດ້ຈັດສົ່ງອາວຸດໃຫ້ແກ່ລັດຖະບານຂອງ ປະທານາທິບໍດີ Bashar al-Assad ກຸ່ມແນວໂຮມຝ່າຍຄ້ານ ມີຄວາມໂກດແຄ້ນເປັນພິເສດ ນໍາການນໍາໃຊ້ ລູກສອນໄຟ Scud ທີ່ຣັດເຊຍສະໜອງໃຫ້  ຢູ່ໃນເຂດຄວບຄຸມຂອງຝ່າຍ ຕໍ່ຕ້ານ ຢູ່ໃນ Aleppo ຊຶ່ງເປັນເມືອງໃຫຍ່ທີ່ສຸດຂອງຊີເຣຍ ສະຫະປະຊາຊາດ ກ່າວວ່າ ຢ່າງໜ້ອຍ 70,000 ຄົນໄດ້ຖືກສັງຫານໃນໄລຍະເກືອບສອງປີ ຂອງການຂັດແຍ້ງກັນລະຫວ່າງ ຝ່າຍຕໍ່ຕ້ານ ແລະລັດຖະບານຊີເຣຍນັ້ນ